
România și Europa în fața provocărilor economice: Institutul European pentru Studii Economice (IES) lansează raportul privind competitivitatea Uniunii Europene

Institutul European pentru Studii Economice (IES) lansează astăzi raportul său privind competitivitatea economică a Uniunii Europene, oferind o analiză aprofundată asupra declinului economic al blocului comunitar și propunând soluții pragmatice pentru a revitaliza creșterea economică și a recâștiga avantajul competitiv global. Raportul pune un accent deosebit pe cazul României, evidențiind atât progresele înregistrate, cât și provocările persistente care riscă să frâneze dezvoltarea țării.
În ultimele două decenii, ponderea Uniunii Europene în economia mondială a scăzut dramatic, de la 25,8% în 2004 la 17,6% în 2024, în timp ce exporturile sale globale s-au diminuat de la 18,9% la 14,8%. Pe lângă competiția tot mai acerbă din partea economiilor emergente, problemele interne ale UE – creșterea datoriei publice, fiscalitatea ridicată, reglementările excesive și îmbătrânirea populației – împiedică o relansare economică durabilă.
„Europa suferă de o stagnare economică autoimpusă. În loc să își sprijine competitivitatea prin reducerea poverii fiscale și birocratice, se adaugă mereu noi reglementări care împiedică inovarea și investițiile. UE trebuie să se uite la succesul țărilor din Europa Centrală și de Est, unde o mai mare flexibilitate economică și o povară fiscală mai redusă au permis creșteri semnificative. Alte surse de inspirație pot fi multe țări membre OECD, care au niveluri de trai comparabile cu UE dar ponderea cheltuililor publice în PIB sunt cu vreo 10% mai mici decât media UE. România, de exemplu, are potențialul de a deveni un actor economic important, dar este esențial să își corecteze rapid dezechilibrele bugetare și să își consolideze atractivitatea pentru investitori,” a declarat Radu Nechita, profesor la Universitatea Babeș-Bolyai și coautor al raportului.
România: între creștere economică și vulnerabilitate
Raportul arată că noile state membre din Europa Centrală și de Est au devenit un motor al creșterii economice europene, iar România nu face excepție. Între 2005 și 2023, economia românească a crescut cu aproape 100% în termeni reali, iar exporturile sale către piața globală s-au dublat. Cu toate acestea, ritmul de convergență riscă să încetinească din cauza unor probleme structurale grave. Impozitarea ridicată a muncii și capitalului, birocrația excesivă și instabilitatea fiscală afectează competitivitatea României, descurajând atât antreprenoriatul, cât și investițiile externe.
„România are nevoie de reforme curajoase și de o viziune economică pe termen lung. Nu putem construi competitivitate prin taxe mari, birocrație excesivă și reglementări care sufocă inovația. Este momentul să sprijinim antreprenoriatul, investițiile și integrarea reală în Piața Unică”, a declarant unul dintre co-autorii raportului, Diana Năsulea, 
O problemă deosebit de critică este sistemul de pensii, care rămâne una dintre cele mai mari vulnerabilități economice ale României. Spre deosebire de alte state europene care au reformat treptat sistemele de pensii prin introducerea unor scheme private sustenabile, România a întârziat acest proces, iar măsurile adoptate au mers, de multe ori, în direcția opusă. Lipsa unor reforme urgente va pune o presiune tot mai mare asupra bugetului public, afectând stabilitatea economică a țării pe termen lung.
„Sistemul de pensii este, fără îndoială, cea mai subestimată amenințare economică, politică și socială a României. Creșterea treptată a Pilonului 2 și facilitarea economisirii private sunt singurele soluții sustenabile pe termen lung. În caz contrar, România va continua să își împovăreze forța de muncă activă și să reducă competitivitatea economică în favoarea unui model nesustenabil de redistribuire,” a explicat Radu Nechita.
Ce trebuie făcut pentru a relansa competitivitatea Uniunii Europene și a României?
Raportul IES propune o serie de măsuri esențiale pentru a opri declinul competitivității UE și pentru a poziționa România într-un rol economic mai puternic.
O primă direcție strategică este revitalizarea Pieței Unice Europene, cel mai important atu al UE în competiția globală. Deși în teorie aceasta oferă un cadru ideal pentru dezvoltarea economică, în practică numeroase bariere birocratice și fiscale împiedică libera circulație a bunurilor, serviciilor, capitalului și forței de muncă. România trebuie să sprijine eliminarea restricțiilor protecționiste impuse de statele vest-europene, care afectează, de exemplu, sectorul transporturilor și exporturile sale.
O a doua măsură prioritară este reducerea poverii fiscale asupra companiilor și angajaților. România și alte state europene trebuie să adopte un model fiscal mai flexibil și mai predictibil, care să nu descurajeze investițiile. De asemenea, este necesară stabilizarea cheltuielilor publice, astfel încât datoria guvernamentală să nu continue să crească necontrolat.
În paralel, raportul recomandă flexibilizarea pieței muncii, prin recunoașterea mai ușoară a calificărilor profesionale între statele membre și eliminarea obstacolelor administrative care împiedică antreprenoriatul. „Piața unică nu trebuie să fie doar o lozincă. Dacă România vrea să atragă mai multe investiții și să își păstreze avantajul competitiv, trebuie să lupte activ pentru eliminarea restricțiilor care împiedică libera circulație a serviciilor și capitalului,” a adăugat Christian Năsulea, lector la Universitatea din București și co-autor al raportului.
Un alt aspect esențial este promovarea inovației și a investițiilor private. În timp ce SUA și China atrag capital masiv în sectoare precum tehnologia și inteligența artificială, UE rămâne în urmă, parțial din cauza reglementărilor excesive care îngreunează dezvoltarea start-up-urilor. România poate beneficia de pe urma unei reduceri a birocrației pentru companiile din domeniul tehnologic, precum și de o mai bună utilizare a fondurilor europene pentru digitalizare și cercetare.
Concluzii: România poate fi parte din soluție
Raportul IES oferă un mesaj clar: Europa trebuie să își regândească urgent politicile economice, iar România are șansa de a juca un rol central în viitoarea strategie de creștere. Cu toate acestea, acest lucru va fi posibil doar dacă autoritățile române vor adopta reforme curajoase, orientate către flexibilitate, inovare și eliminarea barierelor economice.
„Europa și România nu își mai pot permite să întârzie reformele. Fără schimbări structurale, stagnarea economică va deveni o realitate de lungă durată. Este momentul să revenim la principiile care au asigurat prosperitatea în trecut: libertatea economică, competiția și o piață unică funcțională,” a concluzionat Christian Năsulea.
Despre Institutul European pentru Studii Economice (IES)
Institutul European pentru Studii Economice (IES) este un think-tank independent dedicat analizei politicilor economice europene. Prin cercetările sale, IES contribuie la dezbaterea publică și sprijină factorii de decizie în adoptarea unor strategii economice eficiente, bazate pe libera concurență, inovare și dezvoltare durabilă.
Acest raport reprezintă o versiune adaptată a raportului realizat de EPICENTER „EU WIN. Reviving Europe’s competitive Edge”, ianuarie 2025, disponibil online. Inițiativa își propune să ofere noii Comisii Europene un punct de plecare pentru o gamă largă de politici care vor modela viitorul Uniunii Europene. 
Raportul integral poate fi accesat la: 
https://ies-europe.ro/studii/2025_C1_Competitivitate_Economica.pdf

